Mohamed-karikatúrák: vádat emeltek négy ember ellen
A dán főügyész terrorcselekmény előkészítésével vádolt meg négy embert, akik feltételezhetően fegyveres támadást terveztek a Mohamed prófétáról karikatúrát közlő Jyllands-Posten dán napilap szerkesztősége ellen.
Ulrik Larsen pénteken közölte, hogy a Dániában élő négy svéd állampolgár "súlyosan meg akarta félemlíteni a társadalmat", és a Jyllands-Posten koppenhágai szerkesztőségében tervezett lövöldözéssel destabilizálni akarta az országot. A gyanúsítottak közül hármat Koppenhágában, egyet pedig Stockholmban vettek őrizetbe 2010 decemberében. Egyiküket később szabadon engedték.

A főügyész elmondta, hogy a férfiak nevét a bírósági döntés értelmében nem hozhatják nyilvánosságra. Ha bűnösnek találják őket, életfogytiglani szabadságvesztésre számíthatnak, amelynek tényleges időtartama Dániában általában 16 év.

A Jyllands-Posten hét évvel ezelőtt 12 karikatúrát közölt Mohamed prófétáról, amely világszerte nagy felháborodást váltott ki a muzulmánok körében. A Mohamedet többek között turbánjába rejtett bombával terroristaként ábrázoló rajzokat provokációként értékelte a muszlim világ, és az ezzel kapcsolatos indulatok a mai napig nem csitultak el teljesen.

A Jyllands-Posten 2005-ben annak ellenére döntött a Mohamed prófétát ábrázoló gúnyrajzok közlése mellett, hogy tudatában volt annak: az iszlám vallás tiltja a próféta képi ábrázolását. A rajzokat európai lapok többször újraközölték.
vádemelés terrortámadás Mohamed-karikatúrák